**DZĪVESZIŅAS**

**Kandavas novada Dzimtsarakstu nodaļas pārskats par darbu 2020.gadā**

Kandavas novada Dzimtsarakstu nodaļā 2020.gadā kopumā sastādīti 235 civilstāvokļa aktu reģistri un tas ir par 2 reģistriem mazāk, nekā 2019.gadā. Kopā 69 dzimšanas, 111 miršanas un 55 laulību reģistri.

**2020.gadā dzimušie**

2020.gadā sastādīti 69 dzimšanas reģistri, dzimuši 32 zēni un 37 meitenes, un tas ir par 3 bērniem vairāk, kā 2019.gadā. Pēc Iedzīvotāju reģistra datiem Kandavas novadā dzīvesvieta deklarēta 64 bērniem, kuri dzimuši 2020.gadā. Laulībā dzimuši 29 bērni, pamatojoties uz paternitātes atzīšanu 39 bērni, bez ziņām par tēvu reģistrēts 1 bērns. Viens bērniņš reģistrēts nepilngadīgai māmiņai. Pirmais bērniņš sagaidīts 13 ģimenēs, otrais 36, trešais 13, ceturtais 5, bet piektais divās ģimenēs. Tāpat kā pērn, visvairāk Kandavas novada bērni nākuši pasaulē Kuldīgas slimnīcā 32, Jūrmalā 15, Dobelē 8, Rīgā 6, kā arī Ventspilī, Liepājā un divi bērniņi mūsu novadā dzimuši mājdzemdībās. 2020.gadā reģistrēti arī dvīņu puikas.

Populārākie meiteņu vārdi 2020.gadā - Sofija (3), divas reizes atkārtojas vārdi Estere, Emīlija, Elza, Evelīna, Madara, Anna un Keita. Diviem zēniem izvēlēti vārdi - Toms, Emīls, Niks un Jānis. Septiņiem bērniem vecāki devuši divus vārdus. Aizvadītajā gadā vecāki bijuši ļoti radoši vārdu izvēlē un saviem bērniem devuši arī retāk sastopamus vārdus kā Madeta, Heilija, Heidija, Naomia, Damijans, Regnārs, Leo, Rio. Kandavas novada latviskā vide ļoti jūtama arī bērnu vārdu izvēlē, jo 2020.gadā mūsu novadā bērniem reģistrēti latviski vārdi kā Anna, Ieva, Māra, Telma, Marta, Jānis, Kārlis, Mārtiņš, Zemgus.

Jaunie vecāki no pašvaldības saņem bērna piedzimšanas pabalstu 200 eiro apmērā, mazuļa pirmo dienasgrāmatu un dzimšanas apliecības vāciņus. Joprojām katrs mazulītis saņem dāvanā arī omītes Gitas Zuzes adītās čībiņas. 2020.gadā tradicionālais pasākums “Esmu dzimis Kandavas novadā” notika brīvdabas estrādē “Ozolāji”, uz to tika ielūgti pagājušajā gadā dzimušie un novadā deklarētie 75 mazulīši ar ģimenēm. Katru gadu jaunie pilsoņi tiek reģistrēti Goda grāmatā un saņem skaistu dāvanu ar novada simboliku.

**2020.gadā mirušie**

2020.gadā Kandavas novada Dzimtsarakstu nodaļā reģistrēti 111 mirušie (55 sievietes un 56 vīrieši) tas ir par 8 reģistriem vairāk, nekā 2019.gadā. Pēc miršanas reģistru datiem 27 cilvēkiem deklarētā dzīvesvieta bijusi citā novadā. Biežākie nāves cēloņi bijušas sirds slimības un vēža intoksikācija, reģistrēts arī viens COVID19 mirušais. No 111 mirušajām personām, 30 mirušie bijuši vecumā līdz 65 gadiem, bet 81 pensijas vecuma. Uzreiz pēc miršanas reģistrācijas, Kandavas domes Valsts vienotajā klientu apkalpošanas centrā apmeklētāji var aizpildīt arī pieteikumu apbedīšanas pabalsta saņemšanai. Daudzi novērtējuši šī pakalpojuma pieejamību Kandavā, vienas iestādes ietvaros.

**Laulības 2020.gadā**

Pandēmijas izsludināšana 2020.gadā visā valstī samazināja noslēgto laulību skaitu par 2000 laulībām. Arī Kandavas novadā ārkārtējās situācijas dēļ tika atceltas vairākas vasarā plānotās laulību ceremonijas. Salīdzinot ar 2019.gadu, kad Kandavā tika reģistrētas 68 laulības, 2020.gadā reģistrēts par 13 laulībām mazāk t.i. 55 laulības. Tomēr augusts patīkami pārsteidza ar noslēgto laulību rekordu, kad Kandavas novadā tika noslēgtas 20 laulības, arī jūlijā bija 12 kāzas, kas kopā sastāda teju pusi no gada laulību skaita. Pērn 25 laulības tika reģistrētas izbraukumos, no tām divas arī gaisa balonā, Gaisa balonu festivāla laikā. Interesanti, ka laulības tika slēgtas visās nedēļas dienās, arī pirmdienās un svētdienās un Jā vārdi skanēja arī plkst. 6:00 no rīta. Garākā laulību ceremonija ar 65 viesiem pērn norisinājās 1st. un 15 min. ,bet īsākā tikai 8 minūtes. Laulājamo vecums 2020.gadā līgavaiņiem bijis no 25 līdz 78 gadiem, bet līgavām no 22 gada līdz 72 gadiem.

Tradicionāli pašvaldība katru gadu dāvina saviem novadniekiem svinīgo laulību ceremoniju, kas dod iespēju noslēgt laulību, nemaksājot pašvaldības nodevu. 2020.gadā akcijā devām iespēju mūsu novadniekiem izvēlēties bez maksas izbraukuma ceremoniju, pašiem izvēloties datumu un vietu. Akcija deva skaistu iespēju mūsu novadniekus salaulāt gaisa balonā, Buses pilskalnā un Valdeķu pils parkā. Kā katru gadu, arī mūsu uzņēmēji pasniedza jaunajiem pāriem brīnišķīgas dāvanas. Vīndaris Ivo Immermanis jau otro gadu dāvināja savus izcilos vīnus, Rūmenes muiža uzsauca pirts rituāla baudīšanu jaunlaulātajiem, bet Kalnmuiža dāvāja iespēju atpūsties jaunlaulāto Luksus numuriņā. Arī 2021.gadā Dzimtsarakstu nodaļa organizēs šādu akciju, tāpēc pāriem, kas vēlas izmantot iespēju, jāseko līdzi informācijai!

**2020.gada Kāzu jubilejas**

2020.gadā Goda jubilejās mēs sveicām 26 pārus, izmaksājot naudas balvās 1940 eiro. Priecājamies, ka tā mūsu novadam kļuvusi par jauku tradīciju, kurā godina stiprās ģimenes. Pērn sveicām arī pāri, kas svinēja Briljanta kāzas (70 gadi laulībā), kas ir ļoti rets gadījums visā valstī. Kopumā tika sveikti 4 Dimanta pāri, 10 Smaragda pāri, un 11 Zelta pāri. Kā ierasts, sveicām tikai tos pārus, kurus sveikšanai pieteica radinieki, draugi, kaimiņi vai paši. Vēlme svinēt, vai nesvinēt paliek katra paša ziņā un mēs ievērojam cilvēku privātumu. Iepriekš ar katru pāri sazināmies un norunājam, kā nodosim sveicienus. Jāpaskaidro, ka dati par laulībām, kuras noslēgtas pirms 50 un vairāk gadiem, neglabājas mūsu arhīvā, tāpēc nevaram uzminēt, kuram pārim gaidāma Goda jubileja. Tāpēc vienmēr ļoti priecājamies, ka paši kāzu jubilāri ierodas pieteikt svinīgo ceremoniju, jo šie svētki ir ļoti īpaši, svinīgi un aizkustinoši gan pašam pārim, gan visai dzimtai. Gada beigās apkopojam Goda pārus un visus reģistrējam Kāzu jubileju Goda grāmatā. Šī grāmata piecu gadu laikā izveidojusies kā brīnišķīga laika liecība ar Goda pāru parakstiem un fotogrāfijām.

2021.gadā Goda jubilejas atzīmēs pāri, kuri laulības noslēguši 1971.,1966., 1961.; 1956. un 1951. gadā. Aicinām iesniegt pieteikumu naudas balvas un sveiciena saņemšanai vienu mēnesi pirms gaidāmās kāzu jubilejas.

*Jūsu Dzimtsarakstu nodaļas vadītāja Maija Zariņa*